बासुगाव , 5 नभेम्बरःबिटिसि बिसायख'थिआ जेसेबांनो खाथि नोजोराव फैबाय थादों एसेबांनो दोलो आफादफोरनि गोख्रोङै बिसायख'थि फोसावदिंनायाबो गोख्रोंसिन जानायखौ नुनो मोन्दों । बिब्दिनो चिरां जिल्लानि बासुगावआव बुधबारखालि खुंनाय जिल्ला बिजेपिनि आफादगिरि बिप्लब देबनाथनि मासि सामलायनाय बे मावफुं मेलआव बाहागो लाफैदोंमोन बिजेपि दोलोनि राइज्योयारि आफादगिरि रन्जित दासआ । मेलआव बिजेपिनि राइज्योयारि आफादगिरिया बुङोदि , बिजेपि दोलोआ बिटिसिआव लिडारचिफ जानो हायाब्लाबो पार्टनारचिफ जागोन । बासुगावआव खुंनाय बे बिजेपिनि जिल्ला मावफुं मेलआव बाहागो लानानै दोलोनि राइज्योयारि आफादगिरि दासआ खौरां बिजोंनि सिगाङाव बुङोदि , बे खेबाव बिटिसि सरकार दाफुंनायाव बिजेपि दोलोआ जेरैखि जाया सरकाराव थागोन । मख'नो गोनांदि , गिबि समफोराव बिजेपि दोलोआ बिटिसिखौ दखल खालामनायनि बाथ्रा बुंदोमोनब्लाबो आथिखालाव हरखाब राइज्योयारि आफादगिरिया गावनि बिबुंथिखौ सोलायनानै फोरमायनाय बायदिब्ला बिटिसिआव लिडारचिफ जानो हायाब्लाबो जेरैखि जाया पार्टनारचिफआव थागोन । सान्जौफु समाव खुंनाय मेलआव रन्जित दासआ आरोबाव बुङोदि , बिटिसि बिसायख'थिनि खुंगोन अक्ट'खौ दासिम फोसावथ'यैआव दोलोआ बिटिसि बिसायख'थिनि थाखाय मेल आफादखौ दासिमबो जागायजेनाखै । नाथाय बिटिसिआव दोलोनि थासारिखौ गोख्रोंसिन खालामनो राहा लानाय एबा हाबाफारि लानाय जाबाय होन्नानै बुङो । बिथाङा गावनि बिबुंथियाव बुङोदि , बिटिसिआव बिजेपिनि खमैबो 2 लाख सोद्रोमाफोर दङ आरो मोनफ्रोमबो जिल्ला , मन्डल आरो बुट कमिटि थाखोयाव दोलोनि मावथांखि हाबाफारिफोरा सोलिगासिनो दं । जों बिटिसिआव मोन 26 मासियाव बिजाथि फसंनाय जादों आरो बेजों लोगोसे मोनसे बियाबआव उदां बिजाथिखौ आबुं हेफाजाब होनानै मिजिंथिजानाय बायदि मासिखौ देरहानो हागोन होन्नानै दाबि खालामना बुंबावोदि , जों खौसेथिनि गेजेरजों फैगौ बिटिसि बिसायख'थियाव मोन 21 मासिखौ देरहानो हायोब्ला गुबुन दोलोनि जेबो हेफाजाब नाङा होन्नानै बुङो । 
बासुगावआव जिल्ला बि जे पिनि मावफुं मेलआव बिजेपिनि राइज्योयारि आफादगिरि रन्जित दास